Grehaun Sepanyol

Grehaun Sepanyol, greyhound Sepanyol, atau galgo Sepanyol ialah satu baka anjing Sepanyol daripada jenis anjing pemburu penglihatan, yang dibiakbakakan khusus untuk coursing kelinci dan buruan lain. Grehaun Inggeris mungkin merupakan keturunan grehaun Sepanyol dan, selama beberapa tahun pada abad ke-20, sesetengah pembiak baka menyilangkan galgo Sepanyol dengan grehaun Inggeris untuk menghasilkan galgo lebih pantas dan lebih berkuasa, khususnya untuk tujuan perlumbaan balapan.

Sejarah
Grehaun Sepanyol dianggap telah diturunkan daripada sloughi yang dibawa ke Semenanjung Iberia semasa penaklukan Muslim. Walau bagaimanapun, kewujudan vertragus Celt di Iberia Rom 2,000 tahun lalu, seperti yang diterangkan oleh Arrianos dan Martialis, mencadangkan bahawa ia dan kemungkinan keturunannya galgo berkemungkinan besar berasal daripada jenis Eropah Tengah. Selepas ia diasaskan di Sepanyol, ia dianggap telah dibiakbakakan secara bersilang berabad-abad kemudian dengan sloughi yang dibawa dari Afrika Utara oleh orang Moor. Sesetengah penulis mencadangkan bahawa baka ini mungkin merupakan leluhur kepada grehaun Inggeris.

Nama galgo barang kali diterbitkan daripada canis Gallicus bahasa Latin atau "anjing [dari] Gaul". Perkataan bahasa Sepanyol untuk semua jenis grehaun — termasuk galgo Sepanyol — ialah lebrel, yang memaksudkan "[anjing] pemburu kelinci", kerana liebre ialah perkataan bahasa Sepanyol untuk "kelinci". Derivatif sama terlihat dalam levriero bahasa Itali dan lévrier bahasa Perancis. Rujukan bertulis pertama kepada anjing pemburu penglihatan Celt purba, iaitu vertragus, dalam Cynegeticus daripada Flavius Arrianus (Arrianos), prokonsul Rom bagi provinsi Baetica di Sepanyol pada abad kedua, mungkin merujuk pendahulu galgo.

Arrianos menceritakan pengalaman peribadi beliau di Sepanyol. Penerangan beliau tentang pemburuan kelinci adalah sangat serupa dengan yang digunakan dengan galgo pada masa kini di Sepanyol, sambil menambah bahawa itu merupakan tradisi umum Celt yang tidak berkaitan dengan kelas sosial. Beliau menunjukkan bahawa terdapat bukan sahaja jenis berbulu licin bagi vertragus tetapi juga yang berlapis bulu kasar.

Terdapat sedikit bukti untuk sebutan galgo atau pendahulunya pada abad-abad awal Zaman Pertengahan, tetapi ia kelihatannya telah bertahan dan berkembang pada separuh kedua tempoh tersebut.

Pada abad ke-9 dan abad ke-10, perbatasan di antara wilayah Kristian dengan wilayah Muslim beranjak ke arah selatan dan kawasan luas di Castilla baru diduduki. Tanah lapang ini memperkenalkan kaedah baharu bagi perburuan dengan anjing: manakala Utara Sepanyol bergunung-ganang, kawasan yang beransur-ansur kembali dipegang merupakan kawasan pamah dan terbuka yang penuh dengan haiwan kecil seperti kelinci, yang memberi galgo kesempatan berguna untuk perburuan. Pada masa itu, ia dianggap sebagai anjing mulia dan dibela terutamanya oleh golongan bangsawan kedua-dua kerajaan Kristian dan kerajaan Muslim yang membahagikan wilayah Sepanyol. Kemungkinan besar galgo dan sloughi (mungkin juga saluki) dibiakbakakan secara menyaling semasa tempoh ini.

Penghormatan besar untuk galgo terbukti dengan banyak undang-undang pada zaman itu yang direka untuk menghukum pembunuhan atau pencurian baka ini: Fuero dari Salamanca (abad ke-9); Fuero dari Cuenca; Fuero dari Zorita de los Canes; Fuero dari Molina de Aragón (abad ke-12); Fuero dari Usagre (abad ke-12). Dalam Cartuario dari Slonza terdapat wasiat yang ditulis dalam Villacantol yang dalamnya, dengan menggunakan campuran ganjil bahasa Latin dan bahasa Sepanyol, Datuk Bandar Gutiérrez mewariskan seekor galgo kepada Diego Citid pada tahun 1081:

Hakikat bahawa anjing ini ialah item bermakna dalam wasiat seorang bangsawan menunjukkan nilai besar yang diberikan kepadanya pada masa itu.

Lukisan-lukisan dinding di Pertapaan San Baudelio de Berlanga, di Soria, yang bertarikh dari abad ke-12 menunjukkan adegan perburu andengan tiga ekor galgo yang kelihatannya serupa dengan yang terlihat kini.

Pada Renaisans, Martínez del Espinar menulis dalam buku beliau Arte de Ballestería y Montería ("Seni Perburuan dan Memanah"):

Galgo kelihatannya telah berkembang pertama kali di dataran Castilla, di utara (Valladolid, Zamora, Ávila Salamanca, Segovia, Soria, Burgos, dan Palencia) dan di selatan (Toledo, Cuenca, Guadalajara, Madrid, dan Ciudad Real) Castilla. Dan, selepas itu, di lebih banyak wilayah selatan: La Mancha dan Andalusia. Ia menjadi jenis anjing tipikal di pedalaman Sepanyol, manakala anjing pemburu darah memainkan peranan sama di rantau-rantau pinggir laut.

Galgo muncul bukan sahaja dalam buku-buku perburuan tetapi juga dalam ungkapan umum bahasa Sepanyol, serta dalam kesusasteraan. Rujukan paling masyhur mungkin merupakan yang terkandung dalam ayat pembukaan Don Quixote de La Mancha:

Terdapat banyak ungkapan lazim di Sepanyol yang menyebut galgo: contohnya, A galgo viejo, echadle liebre, no conejo, yang memaksudkan "gunakan galgo tua untuk mengejar kelinci dan bukan arnab", yang mencadangkan bahawa ada lebih kebaikan untuk menggunakan orang berpengalaman untuk tugas dan cabaran sukar. Galgo que va tras dos liebres, sin ninguna vuelve, yang memaksudkan "jika galgo mencuba untuk mengejar dua ekor kelinci, ia akan kembali tanpa seekor pun", yang mengesyorkan tumpuan pada satu usaha, jika tidak, gagal dengan gangguan.

Walaupun baka ini kelihatannya tidak mengalami apa-apa perubahan ketara pada abad ke-18 dan abad ke-19 dan dibela dalam kegunaannya sebagai anjing pemburu pantas, mungkin pepatah paling menonjol yang menyebut galgo ialah yang bertarikh dari permulaan abad kesembilan belas: A los galgos del Rey no se les escapa la liebre; "Kelinci tidak pernah terlepas daripada galgo Raja", yang pada mulanya digunakan untuk menyindir pemerintah korup Fernando VII, yang dianggap menipu dalam semua yang dilakukan olehnya.

Pada tahun-tahun pertama abad ke-20, pembiakbakaan silang berskala besar berlaku antara galgo Sepanyol dengan grehaun Inggeris untuk mewujudkan anjing lebih pantas untuk perlumbaan trek profesional. Ini tentunya menjejaskan ketulenan baka ini kerana anjing terhasil hanya sedikit lebih pantas, tetapi kehilangan kebolehan larian jarak jauh. Akhirnya, para pembiak baka membuat kesimpulan bahawa pembiakbakaan silang tidak berbaloi. Galgo baka tulen mengekalkan kehadiran besarnya di kampung-kampung Sepanyol sebagai jenis pemburu cemerlang.

Walaupun purba dan penting, galgo Sepanyol hanya baru-baru ini diiktiraf oleh persatuan-persatuan kinologi. Grehaun Inggeris telah cenderung untuk mengatasi galgo. Baka ini menghadapi abad ke-21 secara beransur-ansur dalam keadaan lebih dihargai di dalam dan luar negara, kerana Sepanyol kontemporari menjadi lebih sedar tentang keunikan dan warisan haiwan ini.

Pada tahun 2026, ia merupakan antara enam belas baka Sepanyol yang dianggap rentan oleh Real Sociedad Canina de España.

Perihal

Penampilan
thumb
Galgo berpenampilan serupa dengan grehaun Inggeris, tetapi jelas berbeza dari segi pengakurannya. Galgo adalah lebih tinggi di bahagian belakang daripada di hadapan dan mempunyai otot lebih rata daripada yang pada grehaun Inggeris, yang merupakan ciri pelari ketahanan. Ia juga cenderung lebih kecil, berbinaan lebih ringan, mempunyai ekor lebih panjang, dan mempunyai kepala sangat panjang dan bergaris arus yang memberikan kesan telinga lebih besar. Dadanya tidak sedalam dada grehaun Inggeris dan tidak patut mencecah titik siku.

Tidak seperti grehaun Inggeris, galgo terdapat dengan dua jenis lapis bulu: licin dan kasar. Lapis bulu kasar dapat memberikan perlindungan tambahan daripada kecederaan kulit semasa berlari di padang. Ia terdapat dengan pelbagai warna dan corak lapis bulu. Warna-warna utama merupakan barcino atau atigrado (brindle), negro (hitam), barquillo (keemasan), tostado (bakar), canela (kayu manis), amarillo (kuning), rojo (merah), blanco (putih), berrendo (putih dengan tompok-tompok), atau pío (sebarang warna dengan muncung dan dahi putih).

Kesihatan
Seperti banyak anjing pemburu penglihatan lain, galgo ialah baka agak sihat, walaupun peka terhadap anestesia.

Kegunaan
Galgo digunakan untuk perburuan, serta untuk perlumbaan, untuk lure coursing, atau untuk coursing kelinci di padang terbuka. Di sana, anjing memburu mangsa tanpa campur tangan manusia semasa pengejaran.

Penganiayaan
Terdapat banyak laporan tentang galgo yang dilayan dengan kejam oleh para pemburu dan para pembiak baka di Sepanyol. Anggaran 50,000 hingga 100,000 ekor galgo dan podenco dibunuh, kerap sekejamnya, setiap tahun oleh para pemburu, yang juga dikenali sebagai galgueros. Kaedah pembunuhan yang dilaporkan termasuk pembakaran, penggantungan, perejaman, dan peracunan, yang menurut ahli politik Finland Laura Huhtasaari adalah "berdasarkan kepercayaan bahawa semakin terseksa anjing itu mati, semakin baik nasib pemburu pada tahun depan." Sesetengah galgo diikat pada kereta bergerak sebagai sebahagian daripada latihannya, yang dapat menyebabkannya diseret oleh kereta dan remuk. Anjing berprestasi buruk kerap dipukul, dicacatkan, dikebulurkan sampai mati, dibuang ke dalam perigi, atau digantung di pokok oleh pemiliknya. Penderaan anjing yang berburu dengan buruk ialah amalan meluas, kerana tiada hukuman untuk pemburu. Undang-undang baharu, setakat 5 Januari 2022, meminda Kanun Sivil untuk memperuntukkan agar haiwan tidak lagi boleh dianggap sebagai 'benda' tetapi 'makhluk berperasaan' dan anggota keluarga, dan agar pemilik haiwan kini dikehendaki menyediakan penjagaan sewajarnya untuk memastikan kesejahteraan haiwan mereka mengikut ciri-ciri setiap spesies. Atas sebab-sebab yang diterangkan di atas, persatuan-persatuan yang mempertahankan galgo telah muncul dengan tujuan untuk menyelamatkan anjing ini daripada nasib mengerikan, menyediakan pemulihan yang sangat diperlukan, dan mencarikannya rumah adopsi, biasanya di bandar-bandar. Sesetengah persatuan membolehkan adopsinya di lokasi lain di Eropah, termasuk Perancis, United Kingdom, Jerman, Belgium, dan Belanda.

Catatan

Rujukan

Pautan luar



Kategori:Baka anjing
Kategori:Baka anjing berasal dari Sepanyol
Kategori:Baka anjing berasal dari Andalusia
Kategori:Baka anjing berasal dari Castilla dan León
Kategori:Baka FCI
Kategori:Baka anjing jarang
Kategori:Anjing pemburu penglihatan